AfriForum verkla Malema se lyfwag nou ook oor skote | Netwerk24
Deur Llewellyn Prince 03 Augustus 2018 14:29
AfriForum het nou ook 'n formele klag by die owerheid wat private veiligheidsmaatskappye reguleer teen die lyfwag van Julius Malema, EFF-leier, ingedien.
Die lyfwag het verlede naweek na bewering 'n semi-outomatiese geweer vir Malema aangegee waarmee hy glo verskeie skote voor 'n skare in 'n beboude gebied afgevuur het.
Ian Cameron, AfriForum se hoof van gemeenskapsveiligheid, het Vrydag gesê dat hulle die klag teen Adriaan Snyman by die Reguleringsowerheid vir die Private veiligheidsbedryf (Psira) ingedien het.
"Snyman is na bewering die eienaar van 'n private veiligheidsmaatskappy wat dienste aan Malema lewer.
"In die klag word gevra dat Snyman se optrede ondersoek word met betrekking tot die beweerde onwettige besit van 'n vuurwapen en ammunisie, asook die feit dat dié vuurwapen aan Malema oorhandig is om die afgelope naweek op die EFF se vyfjaarfeesviering in Mdantsane in die Oos-Kaap daarmee te skiet" sê Cameron.
Hy het bygevoeg dié klag hou ook verband met die saak wat op 1 Augustus by die Lyttelton-polisiekantoor in Centurion teen Malema sowel as Snyman aanhangig gemaak is.
"AfriForum vra ook dat die polisie Snyman se optrede ondersoek om vas te stel of dit op 'n oortreding van die Wet op Vuurwapenbeheer neerkom.
"Snyman is 'n omstrede persoon wat na bewering op verskeie geleenthede in die verlede met die gereg gebots het. Indien Snyman inderdaad die eienaar van 'n veiligheidsmaatskappy is, behoort hy met nóg meer omsigtigheid as 'n gewone vuurwapeneienaar met die hantering van vuurwapens om te gaan. AfriForum glo Psira sowel as die polisie moet Snyman se optrede ondersoek," sê Cameron